Sen sijaan seksuaalisten ahdistelujen määrä on laskenut huomattavasti viime vuodesta.

Kokonaisuudessaan rikosten määrä on laskenut viime vuodesta. MOSTPHOTOS

Raiskauksia on ilmoitettu poliisille kuluvan vuoden aikana lähes 11 prosenttia enemmän kuin viime vuonna. Tammi-syyskuun aikana poliisin tietoon on tullut 945 raiskausta, eli 91 kappaletta enemmän kuin samalta aikaväliltä vuosi sitten.

Asia selviää Tilastokeskuksen julkaisemista tuoreista rikostilastoista.

Vaikka raiskausten määrä on tänä vuonna lisääntynyt, piikki luvuissa on tuoreiden tilastojen valoissa tasoittunut heinäkuussa tietoon tulleista luvuista, joissa raiskauksia oli vuoden ensimmäisen puoliskon ajalta ilmoitettu lähes 23 prosenttia enemmän kuin vuoden 2016 alkupuoliskolta.

Raiskausten määrän lisääntyessä sen sijaan poliisin tietoon tulleiden seksuaalisten ahdistelujen lukumäärä on kuluvan vuoden tammi-syyskuun ajalta laskenut lähes 30 prosenttia viime vuoteen nähden.

Törkeitä pahoinpitelyitä, huumausainerikoksia, identiteettivarkauksia ja kavalluksia on tullut kuluvana vuonna ilmi kutakin noin yhdeksän prosenttia enemmän kuin tammi-syyskuussa 2016.

Kokonaisuudeltaan rikoksia on kirjattu kuusi prosenttia vähemmän kuin viime vuonna.

Tilastokeskuksen ennakkotietojen mukaan poliisin, tullin ja rajavartiolaitoksen tietoon tuli vuoden 2017 tammi-syyskuun aikana kaikkiaan 589 400 rikosta ja rikkomusta, mikä on 38 500 tapausta vähemmän kuin vuotta aiemmin vastaavana aikana.

Henkeen ja terveyteen kohdistuneita rikoksia tuli tietoon 26 500 eli 1,6 prosenttia edellisvuoden tammi-syyskuuta vähemmän. Moottoriajoneuvovarkauksia kirjattiin 4 900, mikä on 8,1 prosenttia edellisvuotta vähemmän.